Treixadura (grupo musical)

Treixadura é grupo de música galega creado en Redondela en 1990.

 Traxectoria 
A andaina da agrupación comezou en xullo de 1990 cos gaiteiros Antón e Xan López, Xaquín Xesteira e Xabier Martínez como membros orixinais. Ó ano seguinte súmaselles Ramón Vázquez, "O Chilro", e comezan a desenvolver un estilo propio que ten como eixo fundamental a música, os ritmos, as cantigas e os instrumentos tradicionais galegos.

O 30 de xuño de 1992 dan o seu primeiro concerto no muíño vello de Redondela e comezan a realizar actuacións por toda a xeografía galega e tamén no resto do estado. En 1995, Paulo Nogueira substitúe a Xabier Martínez, e en 1996 publícase o seu primeiro álbum chamado Obrigado. En 1998, Ramón Vázquez abandona o grupo e César Longa entra como acordeonista. En 1999 presenta o seu segundo disco Unha noite no muíño e no 2000 fai unha colaboración con Rodrigo Romaní en Albeida, primeiro disco do que fora membro de Milladoiro e acompáñano na súa xira de presentación.

O seu terceiro traballo discográfico foi presentado no 2003 baixo o título de Unha noite non é nada, sendo tamén o xermolo do Orfeón Treixadura. Entre os anos 2004 e 2005, Treixadura formou parte do espectáculo Son de Aquí, xuntos con outras agrupacións como Leilía, Tanxarina e Quico Cadaval. Tamén no 2005 participa con Donicelas no seu traballo Que nunca foi abalada e xa no 2006 bota a andar o álbum Unha semaniña enteira, no que o Orfeón Treixadura participou de cheo.

No 2008, Xan López deixa o grupo e é substituído por Magoia Bodega, quedando así o grupo constituído polos cinco membros cos que conta na actualidade. Este mesmo ano, o grupo participa na Festa Marítima Internacional de Brest, considerado o maior evento de cultura marítima do mundo. 

No 2010 participa nun traballo colectivo de música galega titulado Cantigas do camiño, e no 2011 o orfeón queda definitivamente encadrado dentro da agrupación. Nese mesmo ano publican o seu último disco titulado Esa si que é muiñada.

En 2015, polo seu 25 aniversario publican o disco Vendima Tarda o cal foi gravado en directo no Teatro García Barbón en Vigo xunto co coro Cantigas e Agarimos de Santiago de Compostela.

En 2018 o grupo publica o álbum Inda canto!, que presenta por unha xira arredor de todo o país chegando a máis de 30 cidades, vilas e aldeas, cunha grande acollida por parte do público e das críticas.

No ano 2020, o grupo fixo 30 anos sobre os escenarios, entre as celebracións tiña prevista a edición dun novo disco: Camiño longo, recompilando a súa andaina profesional. Porén, a pandemia de COVID-19 fixo que a presentación do traballo se adiase até o ano 2022. Este disco foi realizado coa colaboración da Banda de Música Municipal da Coruña, o coro Cantigas e Agarimos e Rodrigo Romaní.

No ano 2024 Treixadura recibe o Premio Rebulir da Cultura Galega na categoría de música galega pola súa dilatada traxectoria.

 Membros 
miniatura|César Longa, compoñente do grupo
 Membros actuais 
 Antón López "Toniño": Tambor (membro fundador)
 César Longa: Acordeón
 Paulo Nogueira: Gaita
 Magoia Bodega: Gaita e bombo.
 Xaquín Xesteira: Gaita (membro fundador)
 Orfeón Treixadura (11 voces masculinas): Alberte Raposo (Tenor), Toño D. Fontenla (Tenor), Anxo Xesteira (Tenor), Álvaro Cardalda (barítono), Xurxo Raposo (Barítono), Pablo Rei (Barítono), Quico Obelleiro (Barítono), Pablo Chouza (barítono/baixo), Álvaro Lamas (Baixo), Roi Xesteira (baixo) e Gustavo Cuntín (Baixo).

 Antigos membros 
 Xan López (membro fundador)
 Xabier Martínez (membro fundador)
 Ramón Vázquez "O Chilro"
 Antón Cabaleiro
 Delio Domínguez
 Mingos Lorenzo
 Morgan
 Tino Baz
 Moncho Marín

 Discografía 
miniatura|Bailadores nun concerto en Pontevedra no ano 2012

 Álbums 
 Obrigado (1996)
 Unha noite no muíño (1999)
 Unha noite non é nada (2003)
 Unha semaniña enteira (2006)
 Esa si que é muiñada (2011)
 Vendima tarda (2015)
 Inda canto! (2018)
 Camiño longo (2022)

 Colaboracións 
Beiralúa (con SonDeSeu, 2018)

 Notas 

 Véxase tamén 

 Ligazóns externas 
 Treixadura en Redescena.net

Categoría:Grupos musicais de Galicia
Categoría:Grupos musicais formados en 1990
Categoría:Grupos galegos de música tradicional
Categoría:Grupos musicais en galego